Statements: Lappedan ti panangilako iti ili a Mankayan ken ti masakbayan
June 22, 2014 in Cordillera, Featured, land rights, mining, opinion, statements by patnugutan
By SAVE MANKAYAN MOVEMENT (SMM)
June 21, 2014,
Kalpasan ti maysa a tawen a napinget a panagbarikada tayo manipud January 2012- January 2013, nagballigi tayo a nanglapped ken nangpatakyas iti higante a drilling operation ti minasan a Lepanto ken ti buwaya a Goldfields iti komunidad ti Madaymen,Tabio, Mankayan. Nagballagi tayo gapu iti nalawa a suporta manipud kadagiti nadumaduma a barangays ti Mankayan, kakaaruba a munisipyo ken nadumaduma a maka-umili nga organisayon. Puyat, bannog, bisin, sakit, pannaka-oyaw, gastos, pannakalipit, pannakabay-bay-a dagiti garden, pannakakigtot, pannakaburak ti urnos ti pamilya ken nadumaduma a porma ti harassment ken ranggas ti napalalo a nasagrap tayo a rigat ken sakripisyo tapno isakit ken salakniban ti ili tayo a Mankayan ken dagiti nadumaduma a komunidad a maapektaran.
Iti kinatuso ken kinarangas ti Lepanto ken Goldfields, karaman dagiti buyot da a Security, Pulis, Army ken dagiti sumagmamano nga agpapausar a kakailyan, inaramat da ti korte tapno itul-tuloy da nga ipiten, riribuken ken ipisuk datayo iti pagbalodan. Indarum ken kinasoan da ti nasurok 123 a meimbros, lideres ken kakailyan iti kaso a sibil ken kriminal, karaman pay dagiti uubing, natayen ken agsaksakit nga awan idi tiempo a napsamak dagitoy. Kriminal kadi ti mangisakit, mangay-wan iti ili ken kakailyan nga kontra kadagiti mangidadanes ken mananggundaway? Nasurok 2 a tawenen ti napalabas, saan da pay a sumardeng iti panakadisturbo kadatayo gaputa inkapilitan nga attendaran dagiti saan a malmalpas a hearings dagiti nakabasolan tayo kano.
Gapu iti tuloy-tuloy ken nalawa a protesta dagiti umili iti uneg ken ruwar ti Mankayan tapno maisardeng dayta a pagminasan, nangipakat manen ti NCIP, LGU ken Kompanya iti manglimlimo a taktika. Nagbukel da iti Council of Elders ken Leaders iti Mankayan Ancestral Domain (COEL) tapno kano mas naparpartak ken naurnos ti processo ti negosasyon para iti panakaipinal ti katulugan iti nagbaetan ti Umili ken Far South East Gold Resources Inc. Mainaig iti daytoy, dagus nga inrehistro ti SMM ti sangkailyan a takder tayo. Saan tayo a pinmisok iti daytoy a proseso ta nalawag a maysa manen daytoy a porma ti maniobra, a mangiyaw-awan kadagiti inmuna ken naidatag a pakaseknan ken takder tayo nga umili ti Mankayan.
Iti panagandar ti proseso, dagus a nadlaw tayo dagiti maniobra ken sinasaor a proseso iti panagpili da kadagiti maikari ken rumbeng nga Elders ken Leaders a mangitakder koma iti umili ti Mankayan. Bayat nga umad-adang dagiti miting ken tongtungan, adu a bilang dagiti TEENG nga Elders ken Leaders a makuna a MAPIYAL ken NANEMNEMAN ti nadismaya inggana inmatras da manipud iti COEL. Dakkel met lang nga isyu ti pannakailaksid ti 200 a representatibo dagiti elders ken leaders manipud iti 4 a barangays ti Mankayan kas iti Balili, Bedbed, Taneg ken Guinaong. Karo a linmatak ti panggep na daytoy a grupo idi dumawdawat dagiti makuna nga COEL iti gatad a 1.3 bilyon piso kas kasukat ti panangipalubus da iti FTAA nga aplikasyon ti FSGRI. Saan a kinayat ti kompanya daytoy a dawat. Nalukay a nagpatawar ti COEL iti 900+ milyon, 600+ milyon, 300+ milyon enggana naisaltek da iti 80 milyon a piso laeng a bingbingayen ti 8 a barangays. Kayat na saoen, 10 milyon pesos laeng ti tunggal barangay, malaksid iti takder ti kapitan ti barangay ti Colalo a miembro ti COEL nga 6 milyon laeng para iti barangay na.
Idi June 7, 2014 inpinal ti COEL ti ultimatum a takder ken proposal da, babaen iti maysa a pormal a RESOLUTION NO. 06 mainaig ti isyu nga applikasyon ti FSGRI para iti conversion iti paset ti MPSA 151 ken 001, tapno agbalin nga FTAA. 80 milyon a piso ti dawdawaten da kas Gan-gan-os wenno Lal-la-o. Tinakderan da pay a saanen a kasapulan a makonsulta dagiti umili iti kumunidad ti 8 a barangays ti Mankayan para iti renewal ti Lepanto MPSA 001 inton March 2015. Iti daytoy a resolution, innikat da ti karebengan dagiti komunidad iti 4 a barangays ti Mankayan tapno makonsulta kadagitoy a pakaseknan. Mainayon ken mabigbig dan to laeng a makonsulta kalpasan no 2017 para iti negosasyon manen ti MOA iti amin a 12 a barangays ti Mankayan.
Panpaneknekan ken nilabusan daytoy a resolution ti pudno a takder ken panggep ti NCIP ken dagiti kakumplot na a kameng ti LGU iti barangay, munisipyo ken probinsiya. Binukel da ti COEL tapno usaren a mangiyaw-awan ken mangdepdep iti napigsa a protesta ti ribu-ribu nga Umili ti Mankayan. Inmaniobra da dagiti atrasado ken saan a mapiyal a kameng ti COEL kas mangibagi iti umili ti Mankayan tapno palubusan ti FTAA application ti FSGRI ken tuloy-tuloy a panagminas ken pananggundaway ti minasan a Lepanto. Nausar pay ti COEL tapno pagkwartaan dagiti sumagmamano nga oportunista ken mananggundaway a tattao ken politiko.
Daytoy a takder ken proposal ket nayon manen a pangta iti panagbiag tayo a kaaduan nga umili ti Mankayan karaman ti masakbayan dagiti anak ken sumarsaruno a kaputotan. Situtulok dagiti COEL nga inaprobaran ti pannakailako ti ili ken karebengan tayo. Intuyang da a pakaruen ti panakadadael ti ili ken dagiti nabatbati pay a rekurso ken pagbiagan tayo a kas gardero ken manalon.
Sino iti ada iti likodan amin dagitoy maniobra? Awan sabali a dagiti manglilimlimo ken gamrud a politiko, kakomplot da nga traidor iti umili nga NCIP ken sumagmamano a kakailyan nga inulaw da. Gagara nga inpisok da dagiti kaaduan a miembro ti COEL iti makaisagmak a desisyon ken palab-og a katulagan. Ag-agin bubulag ken agin-tutuleng da kadagiti nakita ken nangeg da nga epekto, kinadawel, binubukatot ken kinakapitalista a panagminas ti mangidadanes a kompanya ti Lepanto. Kasta met a kasla awan nakitkita da a dakel a protesta, ken napinget a panagbarikada dagiti umili, kas wagas ti panangiparang dagiti niribu-ribu a kakailyan kadagiti nadadagsen a pakaseknan, riri, panag-adawag, panag-pakaasi, tapno MAIPASARDENG koman ti panagminas ti Lepanto ken nayon pay a mining application sinan ili tako ay Mankayan.
Bikas ya sumikad kakailyan! Amed ay pabikasen nan ulnos di kaaduan. Tay siya na nan entakon nam-namen ay kabadangan. Ay mansalapa sinan peteg ay panang-i- gagatin di maid nemnem na ya bukatot ay babaknang! Intako ngalud.
Ibutaktak ken supyaten ti pannakailako ti daga ken dayaw, ili ken integridad tayo a teeng di Mankayan!
Singiren dagiti local ken opputunista nga opisyales iti pinapel da iti panangilako!
Dusaen ti Traidor nga NCIP! Itul-tuloy a lapdan ti Far Southeast Gold Project!.
Kondenaren dagiti awan konsensya na a tumaktakder nga COEL nga agpapausar iti Lepanto tapno maisakmak ti kakailyan ken ili a Mankayan.!
Salbaren ti Mankayan! # nordis.net
ilo_Latn eng_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn wol_Latn ilo_Latn ilo_Latn ilo_Latn ilo_Latn taq_Latn